Na temelju članka 42. Zakona o lokalnim porezima („Narodne novine“ broj 115/16, 101/17, 114/22, 114/23. i 152/24) i članka 30. Statuta Općine Kloštar Podravski („Službeni glasnik Koprivničko-križevačke županije“ broj 4/21), Općinsko vijeće Općine Kloštar Podravski na 35. sjednici održanoj 18. veljače 2025. donijelo je

**O D L U K U**

**o lokalnim porezima Općine Kloštar Podravski**

**I. OPĆA ODREDBA**

**Članak 1.**

 Odlukom o lokalnim porezima Općine Kloštar Podravski (u daljnjem tekstu: Odluka) utvrđuju se vrste poreza, stope, visina, način obračunavanja i plaćanja lokalnih poreza koji su vlastiti izvori prihoda Općine Kloštar Podravski (u daljnjem tekstu: Općina).

**II. VRSTE LOKALNIH POREZA**

**Članak 2.**

 Općini pripadaju sljedeći porezi:

1. Porez na potrošnju,
2. Porez na nekretnine,

 3. Porez na korištenje javnih površina.

 **1. Porez na potrošnju**

**Članak 3.**

 Porez na potrošnju alkoholnih pića (vinjak, rakiju i žestoka pića), prirodnih vina, specijaliziranih vina, piva i bezalkoholnih pića plaća se po stopi od 3%.

 Osnovica poreza na potrošnju je prodajna cijena pića u ugostiteljskim objektima bez poreza na dodanu vrijednost.

**Članak 4.**

 Obveznik poreza na potrošnju je pravna ili fizička osoba koja pruža ugostiteljske usluge na području Općine.

**Članak 5.**

 Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovoga članka porezni obveznik iskazuje na Obrascu PP-MI-PO, a isti se mora predati u nadležnu ispostavu Porezne uprave do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Nadzor nad obračunavanjem i plaćanjem poreza na potrošnju obavlja nadležna ispostava Porezne uprave.

 **2. Porez na nekretnine**

**Članak 6.**

 Porez na nekretnine plaća se godišnje 0,60 eura/m2 korisne površine nekretnine, određene propisom kojim se uređuju uvjeti i mjerila za izračun zaštićene najamnine.

 **3. Porez na korištenje javnih površina**

**Članak 7.**

 Porez na korištenje javnih površina plaća pravna ili fizička osoba koja koristi javnu površinu na području Općine za zauzimanje terasa ili otvorenih prostora u svrhu obavljanja ugostiteljske djelatnosti.

 Javnim površinama, u smislu ove Odluke, smatraju se površine koje su namijenjene za obavljanje ugostiteljske djelatnosti.

**Članak 8.**

 Porez iz članka 10. ove Odluke plaća obveznik poreza u svoti 0,06 EUR po m² dnevno.

**Članak 9.**

 Rješenje o razrezu poreza na korištenje javnih površina donosi Jedinstveni upravni odjel Općine Kloštar Podravski.

**Članak 10.**

 Porez na korištenje javne površine plaća obveznik poreza i to do 5. u mjesecu za prethodni mjesec.

**III. UTVRĐIVANJE I NAPLATA POREZA**

**Članak 11.**

 Poslove utvrđivanja i naplate poreza na potrošnju te poreza na nekretnine obavlja Ministarstvo financija, Porezna uprava.

**Članak 12.**

 Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to zadnjeg dana u mjesecu za protekli mjesec.

**Članak 13.**

Poslove utvrđivanja i naplate poreza na korištenje javnih površina obavlja Jedinstveni upravni odjel Općine Kloštar Podravski.

**IV. PRIJELAZNE I ZAVRŠNE ODREDBE**

**Članak 14.**

 Na sva pitanja koja nisu utvrđena ovom Odlukom primjenjuje se Zakon o lokalnim porezima i Opći porezni zakon.

**Članak 15.**

 Stupanjem na snagu ove Odluke prestaje važiti Odluka o općinskim porezima Općine Kloštar Podravski („Službeni glasnik Koprivničko-križevačke županije“ broj 27/23).

**Članak 16.**

 Ova Odluka objavit će se u "Službenom glasniku Koprivničko-križevačke županije" i "Narodnim novinama", a stupa na snagu osmog dana od dana objave u "Službenom glasniku Koprivničko-križevačke županije".

 **OPĆINSKO VIJEĆE OPĆINE KLOŠTAR PODRAVSKI**

KLASA: 410-01/25-01/01

URBROJ: 2137-16-01/01-25-01

Kloštar Podravski, 18. veljače 2025.

 PREDSJEDNICA:

 Marija Šimunko

**OBRAZLOŽENJE**

Hrvatski sabor je dana 13. prosinca 2024. godine donio Zakon o izmjenama i dopuni Zakona o lokalnim porezima (NN 152/2024) kojim se umjesto dosadašnjeg poreza na kuće za odmor uvodi porez na nekretnine. Jedinice lokalne samouprave dužne su uvesti porez na nekretnine, a mogu uvesti porez na potrošnju i porez na korištenje javnih površina.

Zakonom je definirano da je nekretnina svaka stambena zgrada ili stambeni dio stambeno- poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Odredbama članka 25. Zakona propisano je:

1) Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

(2) Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

(3) Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

(4) Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

**Porez na nekretnine ne plaća se na nekretnine:**

1. koje služe za stalno stanovanje,

 2. koje se iznajmljuju na temelju ugovora o najmu za stalno stanovanje,

 3. javne namjene i nekretnine namijenjene institucionalnom smještaju osoba,

 4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci,

 5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci,

 6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor,

 7. u slučajevima kada se iz svih okolnosti može utvrditi da je onemogućena stambena namjena nekretnine ,

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave ,

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

**Predmetnim zakonom je propisano da je porez na nekretnine lokalni porez čiji se prihod dijeli:**

1. 80 % udio jedinice lokalne samouprave na čijem se području nekretnina nalazi.

2. 20 % udio jedinice područne (regionalne) samouprave na čijem se području nekretnina nalazi.

Visinu poreza na nekretnine u granicama određenim Zakonom (od 0,60 do 8,00 eura/m)² predstavničko tijelo jedinice lokalne samouprave propisuje svojom odlukom, predlaže se utvrditi godišnji porez na nekretnine na području Općine Kloštar Podravski u visini od 0,60 eura/m2 korisne površine nekretnine.

**PROČELNICA:**

**Nataša Martinčević, mag.admin.publ.**